1. Východiská

Predsedníctvo v Rade EÚ je náročná a zodpovedná úloha, ktorej finančná ťarcha spočíva v prevažnej miere na predsedníckej krajine. Jej úspešné zvládnutie preto mobilizuje celú štátnu administratívu a vo veľkej miere závisí od správneho nastavenia koordinácie, komunikácie, kvality prípravy ľudských zdrojov ako aj prípravy po obsahovej a organizačnej stránke. Úloha predsedať Rade EÚ v druhej polovici roka 2016 vyplýva SR z časového harmonogramu rotácie predsedníctiev do roku 2020 schváleného členskými štátmi EÚ. 

Na účely koordinácie komunikácie medzi jednotlivými ÚOŠS a GP SR (ďalej len ÚOŠS) a ich činností bol v súlade s uznesením vlády
 zriadený poradný, odborný a iniciatívny orgán vlády SR pre otázky týkajúce sa SK PRES v podobe Medzirezortnej koordinačnej rady (MKR). Jej úlohou bude okrem iného aj zabezpečiť, aby aktivity ÚOŠS prebiehali súbežne, vo vzájomnej časovej a vecnej nadväznosti.

Príprava SK PRES prebieha v období konsolidácie verejných výdavkov nielen v Slovenskej republike, ale aj na úrovni EÚ. Snahou všetkých zainteresovaných strán musí byť efektívne a hospodárne vynakladanie finančných prostriedkov pri súbežnom naplnení požadovanej kvalitatívnej úrovne predsedníctva.

Z tohto titulu bude žiaduce prednostné využitie majetku štátu v správe štátnych rozpočtových a príspevkových organizácií, ktorý zodpovedá potrebám predsedníctva. Bude nutné zabezpečiť, aby procesy verejného obstarávania, ktoré zo zabezpečenia predsedníctva vyplynú, prebiehali hospodárne a časovo efektívne. Správne načasovanie verejného obstarávania bude jedným z kľúčových faktorov úspešného zabezpečenia predsedníctva.

Predpokladané výdavky

Objem finančných prostriedkov a ich rozloženie v čase bude determinované aktivitami, ktoré sa či už priamo alebo nepriamo dotýkajú SK PRES a sú nevyhnutné pre naplnenie všetkých súvisiacich požiadaviek. Aktivity, ktoré sú bližšie charakterizované, možno rozdeliť podľa vecných oblastí nasledovne:

1. Osobné výdavky, cestovné náhrady a prenájom 

a) ústredie ÚOŠS

MZVaEZ SR pôsobí v pozícii medzirezortného koordinátora v oblasti politickej, finančnej, organizačno-logistickej a kultúrno-prezentačnej voči ústredným orgánom štátnej správy. Vzhľadom na nové úlohy štátnej administratívy vyplývajúce z povinností súvisiacich s predsedníctvom, ako je napríklad predsedanie jednotlivých ÚOŠS vo formáte hlavných miest bude potrebné, aby ÚOŠS boli dostatočne personálne vybavené. Potreba posilnenia v personálnej oblasti z hľadiska logisticko-organizačného nastáva aj z dôvodu organizácie neformálnych zasadnutí Rady a niektorých jej prípravných orgánov a ďalších sprievodných podujatí na území SR. Neopomenuteľnou súčasťou výdavkov počas prípravy a najmä výkonu samotného predsedníctva sú, vzhľadom na nárast rokovaní v Bruseli, Luxemburgu, resp. Štrasburgu, cestovné náhrady zamestnancov ústredia. Pod cestovnými náhradami rozumieme napr. stravné, ubytovanie, cestovné výdavky, resp. letenky, na ktoré sa nevzťahuje možnosť refundácie z tzv. finančnej obálky, príp. nevyhnutné vedľajšie výdavky.

b) Stále zastúpenie SR pri EÚ v Bruseli

Zvyšovanie funkčných miest na Stálom zastúpení Slovenskej republiky pri EÚ v Bruseli (SZ EÚ Brusel) sa odvíja od potreby plnohodnotného zabezpečenia úloh predsedníckou krajinou v Bruseli (formálne rokovania Rady a jej prípravných orgánov, ako aj rokovania s Európskou komisiou, Európskym parlamentom a ďalšími inštitúciami a tretími krajinami sa konajú v Bruseli a Luxemburgu, resp. v Štrasburgu). V tejto súvislosti je potrebné predpokladať skupiny výdavkov ako sú osobné výdavky (mzdy, platy a odvody do poisťovní), cestovné náhrady (stravné, cestovné výdavky spojené s dočasným vyslaním), náhrady za manželských partnerov a deti, školné a prenájom bytových priestorov pre vyslaných zamestnancov. Pri definovaní týchto výdavkov bude potrebné vychádzať z uznesenia vlády
 k návrhu na personálne obsadenie SZ EÚ Brusel.

2. Vzdelávanie a odborná príprava štátnych zamestnancov

Vzdelávanie zamestnancov štátnej správy bude realizované v súlade so schváleným materiálom Národný program vzdelávania zamestnancov štátnej správy pre potreby predsedníctva SR v Rade Európskej únie v roku 2016 (Národný program vzdelávania) schválený uznesením vlády
. S cieľom zvýšiť efektivitu a zabezpečiť rovnakú úroveň kvality bude vzdelávanie (jazykové vzdelávanie, tréning zručností tzv. „soft skills“ a inštitucionálno-procedurálne vzdelávanie) štátnej administratívy pre tzv. „predsednícky korpus“ zabezpečované centrálne prostredníctvom MZVaEZ SR pre všetky zainteresované subjekty. Vzdelávacie aktivity budú financované z prostriedkov Európskeho sociálneho fondu. Okrem centrálne zabezpečovaného vzdelávania však budú môcť ÚOŠS zaradiť svojich zamestnancov do špecifického odborného rezortného vzdelávania, ktoré však bude organizačne a rozpočtovo v kompetencii príslušného ÚOŠS. 
3. Logistika a bezpečnosť

Logistické a organizačné zabezpečenie neformálnych zasadnutí, expertných rokovaní a ďalších sprievodných podujatí v Slovenskej republike a taktiež mimo územia SR, predovšetkým v Bruseli, Štrasburgu a tretích krajinách bude predstavovať výraznú položku rozpočtu SK PRES. Ide o:

· prenájom alebo rekonštrukciu vhodných konferenčných priestorov spolu s prezentačnou a tlmočníckou technikou pre zasadnutia;

· vybavenie konferenčných objektov a stála konferenčná obsluha;

· pohostenie, občerstvenie;

· preprava delegácií;

· zabezpečenie tlmočenia a prekladu do cudzích jazykov v závislosti od typu podujatia;

· poskytnutie ubytovania pre obmedzený počet delegátov; 

· realizácia všetkých potrebných bezpečnostných opatrení počas neformálnych zasadnutí; 

· vytvorenie akreditačného systému;

· výdavky spojené so zamestnaním personálu pre sprievod delegácií (liaison officers);

· vybavenie a zriadenie tlačového strediska;

· predsednícke spomienkové predmety;

· dobudovanie chránených informačných a komunikačných kanálov na prenos národných utajovaných skutočností a utajovaných skutočností EÚ.

4. Kultúrno-mediálna prezentácia

Jedným z kľúčových aspektov je prezentácia Slovenska a SK PRES pod zastrešujúcou korporátnou identitou, ktorá bude vychádzať zo Stratégie značky Slovensko. Táto časť zahŕňa nasledovné druhy výdavkov: 

· tvorba a tlač informačných a propagačných materiálov; 

· príprava tzv. kultúrnych balíkov vytvorených „na kľúč“ pre zastupiteľské úrady a slovenské inštitúty; 

· realizácia kultúrno-spoločenských podujatí na Slovensku, v Bruseli a v krajinách s pôsobnosťou zastupiteľských úradov SR (ZÚ SR); 

· komplexná kultúrna prezentácia v Bruseli (vrátane vizuálnej prezentácie v budove sídla Rady EÚ);

· tvorba, prevádzka a aktualizácia web stránky pre odbornú a širšiu verejnosť, zabezpečenie komunikácie v rámci sociálnych sietí; 

· návrh a realizácia propagačnej kampane predsedníctva; 

· návrh a realizácia infociest pre zahraničných novinárov na Slovensko;

· honoráre a autorské práva súvisiace s prezentačnými aktivitami (námety, umelci, fotografie, filmy, videotvorba a pod.);

· realizáciu verejných grantových súťaží na tému PRES pre mladých (SŠ, VŠ);

· organizácia prieskumov verejnej mienky.

   
5. Administratívno-technické zabezpečenie

Administratívno-technické zabezpečenie pracovných podmienok predsedníckeho korpusu, podporného administratívneho aparátu na jednotlivých ÚOŠS ako aj posilneného personálneho obsadenia SZ EÚ Brusel v sebe zahŕňa:

· zabezpečenie nevyhnutnej výpočtovej techniky, kancelárskych potrieb a interiérového vybavenia ústredných orgánov štátnej správy, ktoré bezprostredne ovplyvňuje výslednú prácu SK PRES; 

· akékoľvek služby týkajúce sa SK PRES, ktoré nemohli byť zaradené do ostatných oblastí (napr. odmeny zamestnancov zamestnávaných na dohody o prácach vykonávaných mimo pracovného pomeru a pod.).

6. Investície do hnuteľného a nehnuteľného majetku a prenájom ostatných priestorov 

Kapitálové výdavky, ktoré by v tomto období pripadali do úvahy, sú závislé od rozhodnutia vlády v otázke riešenia kapacitných možností SZ EÚ Brusel a v otázke určenia miesta, resp. miest, kde sa budú konať neformálne zasadnutia na území SR. Pokiaľ by boli na neformálne zasadnutia využité priestory v správe štátu, je potrebné predpokladať výdavky s ich prípadným doplnením o technické a interiérové vybavenie.

Bližšia špecifikácia výdavkov jednotlivých oblastí je uvedená v ďalších častiach tohto materiálu.

2. Výdavky

Výdavky na SK PRES boli na účely tohto materiálu rozdelené na:

· výdavkové položky v roku 2014, ktoré je potrebné identifikovať už v rámci rozpisu východísk rozpočtu verejnej správy na roky 2014 až 2016 v priebehu roka 2013;

·  na odhadované výdavkové položky, ktoré budú predmetom návrhu východísk rozpočtu verejnej správy na roky 2015 až 2017 až v priebehu roka 2014. 
Hoci úlohu centrálneho koordinátora SK PRES zohráva MZVaEZ SR, za obsah a výšku jednotlivých výdavkov budú zodpovedať všetky ústredné orgány štátnej správy.

Cieľom tohto materiálu je predbežne načrtnúť skupiny výdavkov, ktoré vyplynú zo zabezpečenia vyššie uvedených aktivít. 

Výdavky tak možno rozdeliť do šiestich skupín:

I. Osobné výdavky, cestovné náhrady a prenájom 

II. Výdavky na vzdelávanie a odbornú prípravu

III. Výdavky v oblasti logistiky a bezpečnosti

IV. Výdavky na kultúrno-mediálnu prezentáciu

V. Výdavky na administratívno-technické zabezpečenie

VI. Kapitálové výdavky 

Výdavky súvisiace s centrálnou koordináciou SK PRES budú rozpočtované vo vecne príslušných skupinách výdavkov.

V odhadovaných výdavkoch na roky 2015 až 2017 bude zahrnuté financovanie predovšetkým centrálne obstarávaných aktivít. Detailné vyčíslenie potrieb ÚOŠS v súvislosti s predsedníctvom bude predmetom materiálu, ktorého vypracovanie je plánované na druhú polovicu roka 2014. MZVaEZ SR bude vo vzťahu k centralizovaným aktivitám v pozícii hlavného koordinátora a o celkových výdavkoch z nich vyplývajúcich bude rokovať s MF SR za všetky ÚOŠS.
Predpokladané centralizované aktivity:

	· vzdelávanie zamestnancov štátnej správy3,
	· preprava (limuzíny a mikrobusy),

	· ubytovanie a catering,
	· akreditácia,

	· tlmočenie a preklady,

· propagačná kampaň predsedníctva

· tvorba a tlač propagačno-informačných materiálov
	· vytvorenie korporátnej identity predsedníctva (vrátane loga),

·  tvorba, prevádzka a aktualizácia web stránky predsedníctva, 

	· technické vybavenie a komunikačná infraštruktúra, 
	· bezpečnosť (bude zabezpečovaná prostredníctvom Ministerstva vnútra SR)

	· predsednícke spomienkové predmety,
	· zdravotné služby,

	· zabezpečenie liaison officers,

· prenájom sál a konferenčných priestorov,
	· kultúrna reprezentácia podľa kultúrneho programu.


Centralizované zabezpečenie vyššie uvedených oblastí vyplýva zo snahy dosiahnuť efektívne a hospodárne nakladanie s verejnými prostriedkami, ako aj zo snahy o systematickú, koordinovanú a jednotnú realizáciu logisticky náročných aktivít.

Tabuľka č. 1: Centralizované aktivity vybraných predsedníckych krajín

	Centralizované aktivity
	HU
	CZ
	LV
	DK
	SK

	Vzdelávanie
	
	
	
	 
	

	Prenájom sál
	
	
	 
	
	

	Ubytovanie a catering
	
	
	 
	
	

	Doprava
	
	
	 
	
	

	Tlmočenie, preklady
	
	
	
	 
	 

	Liaison officers
	
	 
	 
	 
	

	Logo
	
	
	
	 
	

	Web stránka, PR
	
	
	
	 
	

	Prezentačné materiály, predsednícke spomienkové predmety
	
	
	
	 
	

	Kultúrna reprezentácia
	
	
	
	 
	 

	Bezpečnosť
	
	
	 
	 
	 

	Akreditačný systém
	
	
	
	
	

	Technické vybavenie a komunikačná infraštruktúra
	
	
	
	
	

	Zdravotnícke služby
	
	
	 
	 
	 


Pozn.: prázdne miesta nie sú známe, alebo nie sú zabezpečované centralizovane

2.1 Výdavky súvisiace s SK PRES v roku 2014

Plynulý chod plnenia úloh a vedenia pracovných skupín si bude vyžadovať dostatok odborne zdatných zamestnancov schopných flexibilne a spoľahlivo plniť na nich kladené vysoké nároky. Najvyššou položkou v skupine výdavkov budú preto osobné výdavky. Skúsenosť susedných štátov, ktoré predsedníctvo už absolvovali, je rovnaká. 

2.1.1. Osobné výdavky, cestovné, náhrady a prenájom (skupina výdavkov I/výdavky na rok 2014)

a) Osobné výdavky 

Ústredie ÚOŠS

MZVaEZ SR bude zabezpečovať centralizované činnosti a koordinačné úlohy. Samotné zabezpečenie konkrétnych oblastí bude výsledkom spolupráce koordinátora a príslušného ÚOŠS. V roku 2014 sa výdavky v tejto skupine budú vzťahovať predovšetkým na personálne posilnenie Sekretariátu PRES a koordinačných útvarov ÚOŠS. Okrem toho sa očakáva zvýšenie počtu osôb zainteresovaných do verejného obstarávania z dôvodu obstarávania tovarov a služieb na medzirezortnej úrovni a vo veľkom rozsahu. 
SZ EÚ Brusel

SZ EÚ Brusel bude posilnené v súlade s uznesením vlády2. Rámcový odhad hovorí o zvýšení stavu zamestnancov na 198 zo súčasných 80,75
 systemizovaných miest (na účely tohto materiálu sa pod systemizáciou rozumie počet plánovaných miest).

V roku 2014 sa predpokladá posilnenie SZ EÚ Brusel o 26 diplomatov, ktoré bude potrebné realizovať v druhej polovici roka. Výdavky na posilnenie SZ EÚ Brusel budú v roku 2014 rozpočtovo kryté v rozpočte Všeobecnej pokladničnej správy (VPS) v rozsahu 3mil. EUR. 
b) Cestovné náhrady a prenájom

Ústredie ÚOŠS

Položka cestovných náhrad v ústredí sa týka zamestnancov ÚOŠS, ktorí budú využívať model štandardnej zahraničnej pracovnej cesty (ZPC). Zvýšený počet ZPC vzniká v dôsledku potreby rozšírenia účasti expertov a zamestnancov ÚOŠS na zasadnutiach pracovných skupín, ako aj vysielania stážistov a pozorovateľov do práve predsedajúcich členských krajín. Aby bolo možné redukovať výdavky štátneho rozpočtu v tejto výdavkovej skupine, bude nevyhnutné zintenzívniť čerpanie finančnej obálky pre cestovné výdavky. 
SZ EÚ Brusel

Tieto výdavky sa viažu na zamestnancov a ich rodinných príslušníkov, ktorí budú na účely SK PRES dočasne vyslaní na SZ EÚ Brusel. Ide predovšetkým o cestovné náhrady spojené s ich vyslaním na SZ EÚ Brusel, náhrady za manželských partnerov a deti, školné detí a nájomné za prenájom bytových priestorov.

Na účely kalkulácie výdavkov vyslaných zamestnancov na SZ EÚ Brusel sa bude predbežne uvažovať s modelom vyslania 26 zamestnancov v podobe náhrad za manželských partnerov a za deti, ako aj s inými cestovnými výdavkami nevyhnutnými na vyslanie a výkon pracovných povinností zamestnanca. 
2.1.2. Vzdelávanie a odborná príprava (skupina výdavkov II/výdavky na rok 2014)

V súlade s uznesením vlády3 k materiálu Národný program vzdelávania zamestnancov štátnej správy pre potreby SK PRES 2016 bude v rokoch 2013 a 2014 prebiehať jazykové vzdelávanie zamerané na dva hlavné rokovacie jazyky (anglický a francúzsky jazyk). Od roku 2014 sa počíta s postupným začiatkom vzdelávacieho modulu „Tréning zručností“. 

2.1.3. Logistika a bezpečnosť (skupina výdavkov III/výdavky na rok 2014)

Výdavky v tejto oblasti sa v roku 2014 neočakávajú. Z tohto dôvodu budú bližšie špecifikované až pre roky 2015 až 2017.

2.1.4. Kultúrno-mediálna prezentácia (skupina výdavkov IV/výdavky na rok 2014)

V roku 2014 bude spracovaný samostatný materiál Koncept kultúrnej prezentácie Slovenska, ktorý identifikuje rozsah kultúrnych podujatí realizovaných počas predsedníctva na Slovensku, v Bruseli a v ostatných krajinách s pôsobnosťou ZÚ SR. V tom istom roku bude spracovaný obsahový koncept web stránky SK PRES a medzirezortného predsedníckeho portálu. 

2.1.5. Administratívno-technické zabezpečenie (skupina výdavkov V/výdavky na rok 2014)

Postupné vysielanie zamestnancov na SZ EÚ Brusel a vytvorenie Sekretariátu SK PRES bude znamenať okrem zvýšenia osobných výdavkov aj zvýšenie výdavkov na zabezpečenie podmienok pre výkon práce (interiérové vybavenie, vybavenie telekomunikačnou technikou, nákup kancelárskych potrieb a pod.).
2.1.6. Kapitálové výdavky (skupina výdavkov VI/výdavky na rok 2014)

O potrebe vynaloženia kapitálových výdavkov v roku 2014 bude rozhodnuté v materiáli logisticko-organizačné zabezpečenie predsedníctva SR v Rade EÚ v roku 2016, ktorý má byť na základe úlohy C.10. uznesenia vlády
 predložený do 30. 6. 2013. Kapitálové výdavky vzťahujúce sa na SZ EÚ Brusel budú riešené v samostatnom materiáli, ktorý vyplýva z úlohy C.9. uznesenia vlády5 s termínom predloženia do 31. 5. 2013. Osobitnú pozornosť je potrebné venovať príprave a zabezpečeniu financovania rekonštrukcie kaštieľa v Rusovciach a priľahlého areálu, vzhľadom k tomu, že pôjde o najvyššiu položku v rámci rozpočtu na zabezpečenie predsedníctva SR v Rade Európskej únie v roku 2016.
2.2 Odhad výdavkov na obdobie rokov 2015 až 2017

2.2.1. Osobné výdavky, cestovné náhrady a prenájom (skupina výdavkov I/ výdavky na roky 2015 až 2017)

a) Osobné výdavky 

Ústredie ÚOŠS

V súvislosti s prípravou a výkonom predsedníctva sa predpokladá personálne posilnenie ústredia ÚOŠS. Dôvodom je zabezpečenie predsedníctva v pracovných skupinách a výboroch Rady, ktoré rokujú vo formáte hlavných miest, ako aj potreba organizácie neformálnych zasadnutí a sprievodných podujatí v SR.

Analýza skúseností predošlých predsedníctiev ukazuje, že riešenie otázky osobných výdavkov, predovšetkým dočasného zaplnenia neobsadených miest v ústredí, ktoré vznikli v súvislosti so zvyšovaním personálneho obsadenia na SZ EÚ Brusel, nie je identické. 

V prípade SR sa plánuje vyslanie zamestnancov na SZ EÚ Brusel z radov súčasných zamestnancov tak, aby výkonnosť ústredia zostala zachovaná. Odchod z ústredia by mal byť kompenzovaný nástupom dočasných nových zamestnancov. Nevyhnutné osobné výdavky zamestnancov ústredia ÚOŠS by mali byť hradené z rozpočtu SK PRES. 

SZ EÚ Brusel

Zvyšovanie systemizácie na SZ EÚ Brusel sa bude vykonávať v súlade s uznesením vlády2. V roku 2015 sa očakáva navýšenie o 46 a v roku 2016 o ďalších 55 zamestnancov. Rozdelenie nových systemizovaných miest do jednotlivých pracovných skupín môže ešte podliehať zmenám, ktoré vyplynú z ich aktuálneho rozsahu práce. 

b) Cestovné náhrady a nájomné 

Ústredie ÚOŠS

Štandardnou praxou krajín pripravujúcich sa na predsedníctvo v Rade EÚ je vysielanie pozorovateľov a stážistov do krajín, ktoré v čase ich prípravy práve vykonávajú predsedníctvo. Z tohto dôvodu sa očakáva aj nárast cestovných náhrad na tieto účely do predsedajúcich členských krajín EÚ v roku 2014 a 2015. V neposlednom rade môže celkovú výšku výdavkov ovplyvniť zvýšená potreba účasti budúcich predsedov pracovných skupín a národných koordinátorov na formálnych rokovaniach Rady a jej prípravných orgánov, ako aj rokovaniach s Európskou komisiou, Európskym parlamentom a ďalšími inštitúciami a tretími krajinami, ktoré sa konajú v Bruseli a Luxemburgu, resp. v Štrasburgu.

Čiastočnú úsporu prostriedkov na výdavkoch v súvislosti s cestovnými náhradami bude možné dosiahnuť prostredníctvom tzv. „finančnej obálky“ Rady. Členským krajinám EÚ sú refundované cestovné výdavky zamestnancov, ktorí sa zúčastnili zasadnutí vybraných pracovných skupín a výborov v Bruseli. Finančná obálka predsedajúcej krajiny je podľa aktuálnych pravidiel navýšená 1,5 násobne. 

SZ EÚ Brusel

Základom odhadovaných výdavkov budú náhrady zamestnancov (náhrady za manželských partnerov a deti, školné, liečebné), ktorých vyslanie sa plánuje v rokoch 2015 a 2016 a výdavky spojené s prenájmom bytových priestorov. Ukončenie vyslania týchto zamestnancov bude postupné v priebehu roka 2017. Súčasťou výdavkov budú aj cestovné náhrady diplomatov, ktorí budú v čase realizácie vzdelávacieho modulu vyslaní na SZ EÚ Brusel.
2.2.2. Vzdelávanie a odborná príprava (skupina výdavkov II/ výdavky na roky 2015 až 2017)

Možnosť využiť prostriedky EÚ na financovanie vzdelávania je devíza, ktorú je potrebné využiť. V prípade viacerých členských krajín boli výdavky na vzdelávanie buď obmedzené na minimum alebo boli hradené výlučne z bežných rozpočtov jednotlivých ústredných orgánov štátnej správy. 

Vzdelávanie štátnych zamestnancov SR bude realizované prostredníctvom národného projektu financovaného z prostriedkov Európskeho sociálneho fondu v zmysle materiálu „Národný program vzdelávania štátnej správy pre potreby SK PRES 2016“ schváleného uznesením vlády SR3. Vzdelávacie moduly zahŕňajú jazykové vzdelávanie vo forme individuálnej a skupinovej výučby (anglický a francúzsky jazyk), tréning komunikačných a negociačných zručností a inštitucionálno-procedurálne vzdelávanie.

Vzdelávací program zahŕňa zamestnancov všetkých ÚOŠS, ktorí sa budú podieľať na príprave a zabezpečení SK PRES. Účasť nominovaných zamestnancov na tomto vzdelávaní bude obligatórna. Akékoľvek výdavky neuznané z titulu nedostatočnej účasti zamestnancov ústrednej štátnej správy budú voči nim alikvotne zohľadnené. O podmienkach ich účasti, resp. náhrady za neúčasť bude s jednotlivými ústrednými orgánmi štátnej správy spísané poučenie a dohoda o refundácii neuznaných výdavkov. 

2.2.3. Logistika a bezpečnosť (skupina výdavkov III/ výdavky na roky 2015 až 2017)

Realizácia neformálnych zasadnutí Rady v SR bude mimoriadne náročnou úlohou z hľadiska organizačného aj logistického. Vo väčšine predsedníckych krajín bol na tento účel vytvorený samostatný logistický tím. Pri plnení úloh spolupracoval aj s externými dodávateľmi služieb napr. v oblasti konferenčných služieb.

PRES býva z logistického pohľadu realizované dvomi spôsobmi:

· centralizovaný model, t.j. sústredenie všetkých predsedníckych podujatí na jednom mieste v predsedníckej krajine (ideálny je variant jedného variabilného konferenčného priestoru, ktorý je najefektívnejší z finančného, organizačného logistického a bezpečnostného hľadiska). 

· decentralizovaný model, t.j. realizácia predsedníckych podujatí vo viacerých mestách a regiónoch predsedníckej krajiny (tento model má väčší prezentačný potenciál, zároveň však znamená zvýšené nároky na rozpočet, logistiku, organizáciu a bezpečnosť).

Výdavkový model SK PRES na základe vyhodnotenia skúseností predchádzajúcich predsedníctiev a s ohľadom na rozpočtové perspektívy predpokladá realizáciu SK PRES kombinovaným modelom. Podstatná časť predsedníckych podujatí (neformálne ministerské zasadnutia, stretnutia na vysokej úrovni, expertné a pracovné zasadnutia, konferencie) by mala byť realizovaná v Bratislave, resp. jej okolí. Časť neformálnych podujatí na vysokej úrovni sa môže uskutočniť aj v iných regiónoch Slovenska za podmienky splnenia bezpečnostných a logistických kritérií.

Rozsah výdavkov za logistickú a bezpečnostnú stránku predsedníctva sa môže líšiť v závislosti od počtu, formátu, úrovne a miesta neformálnych podujatí, ako aj stupňa utajenia prerokovávanej agendy. Celkové výdavky v tejto skupine môžu byť ešte vo významnej miere ovplyvnené rozhodnutím o organizácii multilaterálneho summitu s tretími štátmi na svojom území, ktoré sú pre predsednícku krajinu organizačne a finančne náročné. 

Výdavky spojené s organizáciou podujatí počas predsedníctva

Pri kalkulácii výdavkov súvisiacich s realizáciou SK PRES sa bude vychádzať z nasledovných typov podujatí:

A. formálne podujatia 

· rokovania organizované v Bruseli, Luxemburgu a Štrasburgu (napr. zasadnutia Rady EÚ v Bruseli, resp. v Luxemburgu), prípadne aj rokovania v tretích krajinách (napr. samity s tretími krajinami, podujatia v kompetencii vecne príslušných ÚOŠS vyplývajúce z členstva SR v medzinárodných organizáciách). Prevažná časť výdavkov spojených s formálnymi podujatiami je hradená z rozpočtu EÚ, predsednícka krajina hradí iba zlomok  z celkových výdavkov.

B. neformálne podujatia 

1. predsednícke 

· približne 150 podujatí v SR (neformálne ministerské rady, zasadnutia a konferencie na vysokej úrovni, expertné zasadnutia pracovných skupín a výborov, semináre, workshopy a pod.), 

2. podujatia realizované v iných krajinách sieťou zastupiteľských úradov SR (konferencie, semináre, workshopy a pod.), kultúrno-mediálna prezentácia 

· realizácia podujatí v SR a ďalších krajinách na základe programu schváleného Medzirezortnou koordinačnou radou pre prípravu SK PRES, resp. vládou SR, s dôrazom na rok 2016,

3. sprievodné 

· podujatia organizované tretími subjektmi pod patronátom SK PRES (menšie neformálne podujatia ÚOŠS, samosprávy, mimovládneho sektora, univerzít a pod.), bez nárokov na financovanie z centrálneho rozpočtu PRES,

4. podujatia profesijných združení, súkromného sektora a ďalších subjektov zastrešených na európskej úrovni

· podujatia rovnako organizované tretími subjektmi, bez nárokov na financovanie z centrálneho rozpočtu PRES.

Tlmočenie

Na základe rozhodnutia generálneho tajomníka Rady a vysokého splnomocnenca pre spoločnú zahraničnú a bezpečnostnú politiku
 sa z rozpočtu Rady hradia tlmočnícke služby pre zasadnutia Rady, Európskej rady a maximálne dvadsať zasadnutí prípravných orgánov Rady. 

Samostatne je vyčlenený rozpočet pre tlmočenie na požiadanie pre ostatné prípravné orgány Rady v súlade s podmienkami vyššie uvedeného rozhodnutia. Pre každý jazyk je vyčlenený samostatný rozpočet. Delegácie, ktoré chcú využiť aktívne alebo pasívne tlmočenie do svojho jazyka na zasadaní týchto prípravných orgánov Rady, musia o pridelenie takto vyčlenených prostriedkov na tlmočenie vopred požiadať. Financovanie je zabezpečené z rozpočtu prípravných orgánov.

Okrem vyššie uvedených prípadov, ktoré svojím financovaním z prostriedkov EÚ nezaťažia rozpočet SR, existuje možnosť hradenia výdavkov na tlmočenie z rozpočtu Rady aj v prípade zasadnutia, ktoré sa uskutoční v tretích krajinách za predpokladu súhlasného stanoviska Coreper a GS Rady ako aj dostatku disponibilných finančných prostriedkov.

Tlmočnícke služby GS Rady je možné využiť aj pre neformálne zasadnutia. Výdavky s nimi súvisiace by však znášala predsednícka krajina.

Akreditačný a ubytovací systém

Akreditačný a ubytovací systém na účely predsedníctva môžu mať rôznu podobu. Z pohľadu organizačno-logistického zabezpečenia je to jeden z nástrojov na zabezpečenie plynulého priebehu predsedníctva a sprehľadnenia vyúčtovania ubytovania a prepravy. 

V súčasnosti ešte nie je špecifikovaný presný model akreditácie a ubytovania, ktorý bude využitý počas SK PRES. 

Doprava

Priame letecké spojenie s Bruselom a väčšinou hlavných miest členských štátov EÚ je realizované cez letisko Viedeň - Schwechat. Bude preto potrebné zabezpečiť prepravu všetkých účastníkov do miest podujatí organizovaných na území SR, ako aj prepravu účastníkov v mieste podujatia. Výška výdavkov na prepravu osôb bude priamo úmerne závislá od počtu neformálnych zasadnutí v SR a ich dopravnej dostupnosti.

Bezpečnosť 

Bezpečnosť delegácií počas ich pobytu v SR a prepravy medzi letiskom a miestom ubytovania, resp. miestom zasadnutia bude zabezpečená Ministerstvom vnútra SR. Celková bezpečnostná koncepcia zabezpečenia neformálnych podujatí na území SR po bezpečnostnej stránke by aj vzhľadom na skúsenosti okolitých členských štátov mala byť vyriešená v dostatočnom časovom predstihu pred začiatkom predsedníctva v spolupráci s ďalšími kompetentnými štátnymi orgánmi (ako napríklad NBÚ, SIS a pod.). 

2.2.4. Kultúrno-mediálna prezentácia (skupina výdavkov IV/ výdavky na roky 2015 až 2017)

Informovanosť verejnosti je významným prvkom predsedníctva v etape príprav aj počas realizácie. Prevažná väčšina podujatí sa bude konať v druhej polovici roka 2016. Realizácia časti podujatí informačného a prezentačného charakteru sa predpokladá aj rok pred začatím predsedníctva, teda v roku 2015. MZVaEZ SR plánuje pri realizácii propagačnej kampane prizvať do spolupráce aj neštátnych aktérov (mimovládne organizácie, neziskové organizácie, univerzity, think-tanky, združenia a asociácie zaoberajúce sa európskou problematikou). Cieľom bude podporiť organizáciu formou prednášok, seminárov, konferencií alebo iných verejných podujatí v súvislosti s predsedníctvom. 

Na obdobie rokov 2015 až 2017 je naplánovaná tvorba korporátnej identity SK PRES, finalizácia, správa a aktualizácia web stránky SK PRES, obstarávanie propagačnej kampane a propagačno-informačných materiálov, kultúrnych balíkov „na kľúč“ pre úrady SR v zahraničí a organizácia kultúrnych podujatí a mediálnych prezentácií. Tvorba konceptu kultúrnej prezentácie SK PRES by mala byť predmetom samostatného materiál. Na kultúrne podujatia priamo organizované v súvislosti s SK PRES sa budú vzťahovať rozpočtové prostriedky pre SK PRES. Ostatné kultúrne podujatia budú organizované a financované z rozpočtov jednotlivých ÚOŠS. 

Webová stránka predsedníctva je jedným z hlavných nástrojov komunikácie s odbornou, aj laickou verejnosťou. Skúsenosti doterajších predsedníctiev ukazujú, že hlavnými návštevníkmi a používateľmi sú medzinárodná novinárska a diplomatická obec. So zabezpečením potrebnej úrovne funkčnosti webovej stránky sa spájajú značné výdavky. 

2.2.5. Administratívno-technické zabezpečenie (skupina výdavkov V/ výdavky na roky 2015 až 2017)

Zvyšovanie kvality a dostupnosti novodobých telekomunikačných a informačných technológií znižuje administratívne zaťaženie a urýchľuje vzájomnú komunikáciu. Vyslanie zamestnancov do zahraničia na účely SK PRES si vyžiada zvýšené výdavky na ich vybavenie technickými zariadeniami. Komunikácia v rámci zasadnutí pracovných skupín a výborov Rady EÚ, so SZ EÚ Brusel, s jednotlivými ÚOŠS a so Sekretariátom SK PRES musí byť flexibilná, spoľahlivá a promptná. 

Zároveň bude potrebné dobudovať spoľahlivú komunikačnú sieť medzi ústredím a SZ EÚ Brusel, ako aj ďalšími participujúcimi ústrednými orgánmi štátnej správy, využiteľnú pre prácu s neutajovanými skutočnosťami, ako aj národnými utajovanými skutočnosťami a utajovanými skutočnosťami EÚ. 

2.2.6. Kapitálové výdavky (skupina výdavkov VI/ výdavky na roky 2015 až 2017)

Tak ako je uvedené v bode 2.1.6., výška kapitálových výdavkov bude závisieť od rozhodnutí prijatých v súvislosti s materiálmi logisticko-organizačného zabezpečenia predsedníctva SR v roku 2016 a riešenia priestorových kapacít SZ EÚ Brusel počas prípravy a výkonu predsedníctva SR v roku 2016 a vrátane zabezpečenia financovania rekonštrukcie kaštieľa v Rusovciach a priľahlého areálu, vzhľadom k tomu, že pôjde o najvyššiu položku v rámci rozpočtu na zabezpečenie predsedníctva SR v Rade Európskej únie v roku 2016.
2.3 Partnerstvo so súkromným sektorom

Predsedníctvo krajiny v Rade EÚ je celospoločensky a medzinárodne významnou udalosťou. Poskytuje príležitosť predsedníckej krajine prezentovať sa v rôznych podobách. Po identifikácii oblastí s priestorom ich zabezpečenia formou sponzoringu sa očakáva spolupráca so súkromným sektorom vo forme profesionálneho, flexibilného a otvoreného prístupu za účelom plného využitia marketingového potenciálu SK PRES. 

Značke „SK PRES“ by mala byť stanovená konkrétna hodnota, čo sa bude využívať v spolupráci so súkromným sektorom. 

Partnerstvo so súkromnou sférou sa počas predsedníctva využíva takmer v každej predsedníckej krajine. Skúsenosti ostatných predsedníctiev hovoria o pozitívnej spolupráci predovšetkým pri zabezpečovaní prepravných služieb, pohonných hmôt, občerstvenia (minerálne vody), telekomunikačných služieb, softvéru a pod. 

Tabuľka č. 3: Sponzorované aktivity vybraných predsedníckych krajín

	Sponzorované aktivity
	HU
	CZ
	LV
	DK
	SI

	Doprava
	
	
	
	
	

	Pohonné hmoty
	
	 
	
	
	

	Minerálne vody
	
	
	
	 
	 

	Catering
	
	
	 
	 
	 

	Prezentačné materiály, predsednícke spomienkové predmety
	
	 
	
	 
	 


Slovinsko (1. polrok 2008) spolupracovalo s 23 spoločnosťami, ktoré prijali ponuku vytvorenia produktov a služieb na mieru predsedníctva. Odhadovaná výška ich príspevku bola 500 tis. EUR. Na druhej strane boli obchodné názvy týchto spoločností zverejnené v predsedníckych materiáloch a podujatiach organizovaných PRES. Zároveň mali právo používať logo predsedníctva na svojich produktoch v súlade s požiadavkami používania loga a vizualizácie predsedníctva. V podmienkach SR by bolo nevyhnutné posúdiť, či je táto možnosť reálna vzhľadom na odlišnosti právnej úpravy sponzoringu a partnerstva v členských štátoch EÚ.

Česká republika (1. polrok 2009) využila spoluprácu so súkromným sektorom v oblastiach stravovacích služieb, dodávky nápojov a v neposlednom rade v poskytnutí vozového parku, ktorý bol CZ PRES k dispozícii na území Českej republiky ako aj v zahraničí.

Dánsko (1. polrok 2012) využilo služby súkromného sektora za výrazne prísnych podmienok vzhľadom na cieľ stať sa prvou predsedníckou krajinou, ktorá získala certifikát ISO20121 Event sustainability management systems. Požiadavky na dodávateľov tovarov a služieb boli integrované do logistického plánovania a realizácie DK PRES, pričom išlo napríklad o dodávky „zeleného“ prúdu. Zdarma boli poskytnuté napr. bicykle. Sponzoringom bol zabezpečený aj vozový park. Išlo o približne 100 limuzín.

Litva (2. polrok 2013) vo svojej príprave predsedníctva očakáva sponzoring v oblasti cateringu a dopravných služieb. 

2.4 Rozpočet predsedníctiev vybraných členských krajín 

Koordinácia, organizačné usporiadanie, priority, metodika financovania a oblasti sponzoringu sú aspekty, ktoré sa medzi jednotlivými predsedníctvami niekedy veľmi odlišujú. Priamo alebo nepriamo tak ovplyvňujú výšku rozpočtových prostriedkov vyčlenených na PRES. Z dôvodu odlišných parametrov možno len veľmi ťažko porovnávať rozpočty jednotlivých predsedníctiev. 

Podstatné z hľadiska komparácie je aj obdobie, ktorého sa rozpočet týka, t. j. či zohľadňuje aj výdavky pred predsedníctvom, ako aj výdavky, ktoré je predsednícka krajina povinná znášať po skončení jej predsedníckej roly. Celková výška tiež závisí od subjektov, ktoré sú do rozpočtu zahrnuté. V prípade, že je zabezpečenie a finančné krytie niektorých oblastí (napr. osobné výdavky a bezpečnosť) prenesené na jednotlivé ÚOŠS, v rozpočte PRES sa vykazujú už iba výdavky na logistiku a kultúrno-mediálnu prezentáciu. Jednotná metodika EÚ o vykazovaní výdavkov vynaložených v súvislosti s PRES neexistuje. Pre predstavu o miere odlišnosti vyčlenených rozpočtov je ich porovnanie uvedené v tabuľke č.4.

Tabuľka č. 4: Príklad rozpočtu vybraných predsedníckych krajín (v mil. EUR)

	Predsednícka krajina
	Rozpočet PRES

	Česká republika (1. polrok 2009)
	136

	Poľsko                (2. polrok 2011)
	116

	Maďarsko           (1. polrok 2011)
	81

	Litva                   (2. polrok 2013)
	62

	Slovinsko            (1. polrok 2008)
	62

	Cyprus                (2. polrok 2012)
	61,7


3. Model financovania

V zmysle bodu C.4. uznesenia vlády5 bola uložená podpredsedovi vlády a ministrovi zahraničných vecí a európskych záležitostí SR úloha zriadiť v termíne do 31. októbra 2012 medzirezortný rozpočtový program pre prípravu a zabezpečenie Predsedníctva SR v Rade EÚ na roky 2014 až 2016. Gestorom tohto programu je MZVaEZ SR, ktoré plní v súlade s bodom C.1. uznesenia vlády5, koordinačnú úlohu v procese prípravy a zabezpečenia predsedníctva. Program bol v spolupráci s MF SR zriadený v októbri 2012 pod označením 0D4 – SK PRES 2016.

Príprava predsedníctva bude postupne vytvárať zvýšené nároky na štátny rozpočet. Z dôvodov prípravy potrebnej pre zabezpečenie vysoko kvalifikovaného personálu SK PRES, ako aj realizácie systematických organizačno-logistických opatrení, budú výdavky vznikať postupne od roku 2014 s najväčším nárastom v roku 2016. Všetky výdavky súvisiace s prípravou predsedníctva v roku 2013 si budú preto ÚOŠS hradiť z vlastných zdrojov v rámci už schváleného rozpočtu.

Výdavky jednotlivých ÚOŠS na prípravu predsedníctva v roku 2014 budú stanovené v rámci rokovaní s MF SR v rámci rozpisu východísk rozpočtu verejnej správy na roky 2014 až 2016 na základe predložených požiadaviek ÚOŠS. MZVaEZ SR bude v procese posudzovania požiadaviek ÚOŠS predkladať stanoviská z vecného a obsahového hľadiska. MZVaEZ SR bude rokovať s MF SR za všetky ÚOŠS o celkových výdavkoch potrebných na posilnenie SZ EÚ v Bruseli, ktoré začne už v roku 2014, ako aj o výdavkoch na centralizované aktivity. Predmetom rokovania ÚOŠS za rok 2014 budú predovšetkým osobné výdavky a cestovné náhrady, prípadne iné nevyhnutné výdavky, ktoré úzko súvisia s prípravou na SK PRES.

Schválená výška výdavkov bude zabezpečená v rozpočte kapitoly Všeobecná pokladničná správa na roky 2014 až 2016 a 2015 až 2017 ako rozpočtová rezerva na krytie výdavkov v súvislosti s prípravou a zabezpečením predsedníctva SR v Rade EÚ v roku 2016. Predpokladá sa, že na základe spresnených údajov budú finančné prostriedky uvoľnené rozpočtovými opatreniami z rezervy kapitoly Všeobecná pokladničná správa pre príslušné rozpočtové kapitoly a ostatné ústredné orgány štátnej správy.

Medzirezortná koordinačná rada bude mať vo vzťahu k rozpočtu predsedníctva SR významné postavenie z hľadiska kontroly a posudzovania opodstatnenosti a oprávnenosti čerpania prostriedkov z rozpočtu SK PRES.

Použitie finančných prostriedkov uvoľnených ÚOŠS na účely SK PRES bude po ukončení predsedníctva podliehať dôkladnému vyúčtovaniu a zdôvodneniu čerpania výdavkov. Model financovania predsedníctva bude podrobnejšie rozpracovaný v ďalšom materiáli o rozpočte predsedníctva, ktorý bude predložený na rokovanie vlády SR do 31. augusta 2014 na základe východísk rozpočtu verejnej správy na roky 2014 až 2016 a na roky 2015 až 2017. 

�UV SR č. 602/2012 k Štatútu Medzirezortnej koordinačnej rady pre prípravu predsedníctva Slovenskej republiky v Rade Európskej únie v roku 2016


� UV SR č. 603/2012 k návrhu personálneho obsadenia Stáleho zastúpenia SR pri Európskej únii v Bruseli pre prípravu výkonu predsedníctva SR v Rade Európskej únie v roku 2016


� UV SR č. 13/2013 k Národnému programu vzdelávania zamestnancov štátnej správy pre potreby predsedníctva Slovenskej republiky v Rade Európskej únie v roku 2016


� Systemizácia na Stálom zastúpení SR pri Európskej únii v Bruseli k 1. 9. 2012.


� UV SR č. 392/2012 k Príprave predsedníctva SR v Rade Európskej únie v roku 2016	- základné východiská a aktuálne priority


� Rozhodnutie generálneho tajomníka Rady a vysokého splnomocnenca pre spoločnú zahraničnú a bezpečnostnú politiku č. 111/07 z 23. júla 2007

